
ОБЩИНСКИ СЪВЕТ – гр. МИЗИЯ, обл. ВРАЦА

Мандат 2011-2015 г.
НАРЕДБА  № 22 

„ЗА ПОДПОМАГАНЕ НА СОЦИАЛНО СЛАБИ

ГРАЖДАНИ ОТ БЮДЖЕТА НА ОБЩИНА МИЗИЯ”
ГЛАВА ПЪРВА

ОБЩИ ПОЛОЖЕНИЯ

Чл. 1.С тази Наредба се определя редът, начинът на отпускане и отчитането на средства за подпомагане на социално слаби граждани от бюджета на Община Мизия.

Чл. 2. Средствата по тази Наредба се предоставят за задоволяването на тежки здравни, комунално-битови и др. жизнено важни социални потребности на лица и семейства.

Чл. 3. Помощта се отпуска еднократно на лице или семейство в рамките на бюджетната година.

Чл 4. Общата сума, предвидена за отпускане по тази Наредба, се одобрява от Общинския съвет при приемането на годишния бюджет на Община Мизия и при необходимост се актуализира.
Чл 5. Получаването на средства по тази Наредба е в рамките на одобрения годишен размер.и се извършва след решение на Общинския съвет до изчерпването на планираната сума по чл. 4.

Чл. 6. Право да кандидатстват за получаване на помощи имат:

1. Граждани с адресна регистрация на територията на Община Мизия, не по-малка от шест месеца преди подаване на молбата;

2. Граждани пострадали при аварии, злополуки и инциденти;
3. Граждани нуждаещи се от животоспасяваща медицинска помощ;
4. Граждани с ЕР на ТЕЛК/НЕЛК за намалена трудоспособност, които живеят в семейства с доход под минималния праг на бедността на член от семейството.

5. Студенти - редовно обучение, които живеят в семейства с доход под минималния.

Чл. 7. (1). Необходими документи:

1.1. Молба.

1.2. Копие на документ за самоличност.

1.3. Служебни бележки /удостоверения/ за дохода на всички членове на семейството или регистрация в Дирекция "Бюро по труда".

1.4. Служебна бележка от Дирекция „Социално подпомагане”, удостоверяваща дали лицето получава социални помощи, както и техния размер.

1.5. Становище на Кмета на населеното място - изисква се служебно.

1.6. За случаите по чл. 6, ал. 4 – документи от ТЕЛК/НЕЛК.

1.7. За случаите по чл. 6, ал. 5 – Уверение от съответното учебно заведение.

1.8. Социална анкета от Дирекция "Социално подпомагане" - изисква се служебно.

1.9. Други документи, доказващи необходимостта от подпомагане. Те могат да бъдат:

- рецепти за ползвани лекарства;

- разходооправдателни документи;

- смъртен акт

- експертни решения;

- епикризи;

- други документи в зависимост от конкретния случай.

(2). Комисията има право да поиска допълнителни документи при необходимост.

Чл. 8. Председателят на Общински съвет насрочва заседание на комисията за разглеждане на постъпилите молби.
Чл. 9. Председателят на Комисията изготвя предложение до Общинския съвет за молбите с положително становище на комисията.
Чл. 10. Получаването и отчитането на одобрените за подпомагане средства се извършва в срок до 14 дни след влизане в сила на решението.

ГЛАВА ВТОРА

НАЧИН ЗА ОТПУСКАНЕ И ИЗПЛАЩАНЕ НА СОЦИАЛНИ ПОМОЩИ
Чл. 11. Помощите по чл. 6 се изплащат по касов път /от касата на Община Мизия/.
Чл. 12. По преценка на Общински съвет помощите по чл.6, освен на молителя, могат да бъдат изплатени на определени от Общински съвет лица
Чл. 13. Помощи по тази Наредба могат да се отпускат по:

1. докладни на кмета на община Мизия;
2. докладни на кметовете на кметства;

3. докладни на директори на училища и детски градини.

УСЛОВИЯ ЗА ОТПУСКАНЕ НА СОЦИАЛНИ ПОМОЩИ
Чл. 14. Помощите по чл. 6 се отпускат, когато са представени всички необходими документи, с които е доказана потребността от социална помощ, както и други документи, касаещи специфичността на искането за отпускане на помощ.
Чл. 15. Не се отпускат помощи, когато не са приложени всички необходими документи, удостоверяващи нуждата от социална помощ /епикриза, направление за преглед и лечение, решение от ТЕЛК, медицински удостоверения, акт за смърт, разходооправдателни документи и др./;
Чл. 16. Помощи не се отпускат за погасяване на задължения за данъци, такси и вноски към осигурителните и здравни фондове, изаване на лични документи, както и за погасяване на задължения за текущи разходи за ел.енергия, вода и др. 

СПЕЦИАЛНИ ПОМОЩИ
Чл. 17. Специални социални помощи се отпускат на:

1. почетни граждани на община Мизия, видни общественици и граждани, допринесли за просперитета на Община Мизия;

2. за подпомагане на лечение на деца с увреждания и отговарящи на условията по чл. 6;

3. на семействата с деца близнаци за подпомагане отглеждането и възпитанието на децата и във връзка с подготовката им за нова учебна година /училище, детска градина, детска ясла/, отговарящи на условията по чл. 6;
4. на деца на семейства с починал родител при значими събития /абитуриентски бал и др. подобни/ и отговарящи на условията по чл. 6.
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредбата влиза в сила 14 дни след приемането й от Общински съвет.
§ 2. Молбите по чл.7, ал.1, т.1 се отправят към кмета на общината. Служител от общинска администрация комплектова молбите с документите по останалите точки от чл.7, ал.1 и ал.2 и при необходимост, допълнително проучва всеки отделен случай.
Приета с решение № 62/17.02.2012 г. на Общински съвет – Мизия.







Председател: .....................................










      /Д. Вичева/

